Արտակ Գրիգորյանը հավաքականում խաղալու մեծ փորձ չունի, դրվագներում երբեմն կոպիտ սխալներ է թույլ տալիս՝ թույլ կամ սխալ փոխանցում կատարում, ինչի վրա պետք է աշխատել: Սակայն նա թիմի «սեւագործ բանվորներից» է, որոնք գրեթե միշտ շարժման ու պայքարի մեջ են, ու առանց որոնց թիմի ողնաշարը ջարդվում է: 50-րդ րոպեին Գրիգորյանը նախաձեռնությունն իր վրա վերցրեց, պատ խաղարկեց Կորյանի հետ ու հասավ հաջողության. անցումն ու հարվածն այնքան արագ ստացվեցին, որ Բոժովիչը միայն հասցրեց ձեռքերը պարզել, սակայն գնդակը անդրադարձավ հենց Գրիգորյանի ոտքին ու հայտնվեց ցանցում: Սա Արտակի առաջին գոլն էր հավաքականում: Ակամա հիշվեց Չեխիա-Հայաստան հանդիպմանը այն դրվագը, երբ Ղազարյանի հարվածից եւ Չեխի շեղումից հետո գնդակը դիպավ Գեւորգի գլխին ու ընթացավ դարպասը, եւ մեր թիմը հաղթեց 2-1: Գոլն ապացուցեց նախաձեռնություն դրսեւորելու, պատասխանատվությունը սեփական անձի վրա վերցնելու արդյունավետությունը: Պետք է այդպես շարունակել: